[{"text_idx": "#000000", "text": "Hezkidetza Foroaren konpromisoak indarkeria matxistaren aurrean"}, {"text_idx": "#000001", "text": "Gaur Indarkeria Matxistaren aurkako eguna izango dela eta, Hezkidetza Foroa osatzen duten Azkoitiko eta Azpeitiko udalek eta ikastetxeek konpromiso jakin batzuk hartu dituzte indarkeria mota horri aurrea hartu ahal izateko eta erabateko gaitzespena etengabe azaltzeko."}, {"text_idx": "#000003", "text": "Indarkeria matxista, zoritxarrez, gure gizarteko errealitateetako bat da. Ez dira kasu isolatuak: gure ikastetxeetan ere gertatzen dira horrelakoak eta emakume guztioi eragiten digu, gizarte baldintza, familia estatusa, adina, erlijio eta nazionalitate desberdinetakoak izan arren."}, {"text_idx": "#000004", "text": "Indarkeria matxistaren jatorria emakumeok bizitzako eremu ezberdinetan, baita eskolan ere, jasaten dugun egiturazko ezberdintasun egoera da. Desberdintasun hau, sexuaren araberako zereginen eta arduren banaketa tradizionalak mantentzen du, banaketa horrek emakumeak gizonen azpitik jartzen baigaitu. Gainera, indarkeria hau, ezberdintasun horren adierazgarririk larriena izateaz gain, gizarte egiturak mantendu eta kontrolatzeko funtsezko tresna da, ezberdintasun egoera iraunarazi egiten duelako."}, {"text_idx": "#000005", "text": "Horrenbestez, ezinbestekoa da ulertzea ezin daitekeela indarkeria matxistaren kontra borroka egin, gizonezkoen eta emakumezkoen ereduak sakon eraldatu gabe, ez eta gizon eta emakumezkoen harreman afektibo eta sexualak eraikitzeko moduak aldatu gabe ere."}, {"text_idx": "#000006", "text": "Eraldaketa prozesu horri ekiteko, beharrezkoa da erreferente positiboak edukitzea. Xedea ez da gazteriak egungo eredu kaltegarriak antzematea bakarrik, baita maitasuna eta sexualitatea modu askeagoan eta berdintsuagoan bizitzen ikastea ere. Horretarako, Azkoitiko eta Azpeitiko Udalekin elkarlanean Hezkidetza garatzen ari gara herriko ikastetxeetan. Gizarte justuagoa eraikitzen laguntzen duten eguneroko jarrera txiki horiek lantzen ditugu gazteekin. Neskekin, euren autonomia eta jabekuntza sendotzen dituzten jarrerak lantzen ditugu, izan ere, horiek mugak gainditzen eta estereotipo sexistak apurtzen lagunduko diete. Mutilekin, berriz, matxismoa deslegitimizatzeko jarrerak lantzen ditugu, baita maskulinotasun hegemonikoaren eredutik aldentzekoak ere. Finean, errespetua, askatasuna, autonomia eta berdintasuna oinarri dituzten harreman afektibo eta sexualak eraikitzeko urratsak ematen ari gara, denon artean indarkeria gabeko jendarte bat eraikitzeko."}, {"text_idx": "#000007", "text": "Indarkeria matxistaren aurrean, jendarteak gero eta gehiago erreakzionatzen du eta zentzu honetan, Azkoitiko eta Azpeitiko ikastetxeok urrats eta konpromiso berriak hartu nahi ditugu, azken urteotan gure eskoletan indarkeriaren prebentzioan egiten ari garen lanean sakonduz."}, {"text_idx": "#000008", "text": "Indarkeria matxista jasan duen pertsona eskola komunitateko parte denean, Azkoitiko eta Azpeitiko ikastetxeok honako KONPROMISOAK hartzen ditugu, beti ere egon daitezken muga legalak kontuan hartuz eta kasuan kasuko azterketa egin ondoren, jarduteko modu egokiena erabakiz:"}, {"text_idx": "#000009", "text": "\u2022 Irakasleen artean gaia lantzea eta behar izanez gero saio berezi bat antolatzea."}, {"text_idx": "#000011", "text": "\u2022 Ikasleekin gaia lantzea tutoretzetan eta behar izanez gero saio berezia antolatzea."}, {"text_idx": "#000013", "text": "\u2022 Indarkeria egoera salatzeko antolatzen diren herri mailako ekimenetan parte hartzera animatzea eskola komunitateko partaideak."}]